钦定古今图书集成/明伦汇编/皇极典/第266卷 > 为雨灾许言时政阙失诏 王珪
## 钦定古今图书集成/明伦汇编/皇极典/第266卷 > 为雨灾许言时政阙失诏 王珪

盖闻古之圣贤在位，阴阳和，风雨时，日月光，星辰静，
黎民阜蕃，以底休平，朕甚慕之。朕猥以眇身，托于王
公之上，夙夜以思惟，惧不能以承先帝鸿业。而比年
以来，水潦为沴。迺八月庚寅，大雨京师，室庐垫伤，被
溺者众，大田之稼，害于有秋。窃迹灾变之来，曾不虚
发，岂朕之不敏于德而不明于政欤？将天下刑狱滞
冤，赋繇烦苦，民有愁难亡聊之声，以奸其顺气欤？不
然，则何天戒之甚也！今饬躬焦思，欲销复大异，而未
闻在位者之忠言，进祈自新，厥路何繇焉？应中“外臣
寮，并许上实封，言时政阙失及当世之利病，可以佐
元元者，悉心以陈，毋有所讳。执政大臣皆朕之股肱，
其协德交修，以辅朕之不逮。”